Már megjelentek az őszi gyümölcsök is a piacon
Kedvünkre válogathatunk a piacon zöldséget és gyümölcsöt a kereskedők mellett a termelőktől is, így pontosan megtudhatjuk, hogy például Bogádról hozták a barackot, vagy Málomból az almát.
A kánikulában a dinnyéből is átlagosan másfélszer annyi fogy, mint egy kevésbé meleg napon. A napsütés pedig jótékony hatással van a dinnye érésére és ízére is, azonban csak egy bizonyos határig. Most azon szurkolnak a termelők, hogy győzzék az öntözést, illetve, hogy a napsütés és a csaknem negyvenfokos hőmérséklet ne tartson ki heteken át, mert napszúrást kaphatnak a dinnyék is.

A későbbi érésű kajsziból még mindig kínálnak az asztalokon, az ára egy kicsit felfelé mozdult, de aki eddig nem főzött lekvárt, még pótolhatja. Sőt, akár a kétszáz forintos szilvából is főzhetünk lekvárt, ha már előpakoltuk a kellékeket, érdemes egy kalap alatt mindkét fajtát elkészítenünk.

Az almapaprika és a cseresznyepaprika még nagyon a szezon elejét jelzi, érdemes megkóstolni, azonban a komolyabb vásárlással és a savanyítással még inkább várjunk néhány hetet, amíg nagyobb lesz a kínálat, és talán az árak is alacsonyabbak lesznek. Inkább koncentráljunk a lecsóra, amelynek most van itt a dandárja. Az elkészített ételt akár a téli hónapokra is eltehetjük, az egyik lehetőség a fagyasztás, a másik pedig, hogy befőttesüvegben kidunsztoljuk, akár tartósítószerrel vagy anélkül.

A karfiol ára továbbra is magas, hetek óta tartja magát a 400-500 forintos áron, ezt pedig nem érdemes savanyúságnak elkészíteni. Inkább várjunk őszig, akkor nagyobb mennyiségben is megjelenik, és az ára is olcsóbb lesz.

Piaci árak (Ft/Kg)

Alma 289–480
Almapaprika 300–350
Burgonya 120–299
Cukkíni 150–290
Csemegekukorica 60–130 Ft/cs.
Cseresznyepaprika 490
Fehérrépa 350–990
Fokhagyma 880–1400
Fürtösuborka 290–399
Görögdinnye 99–119
Kajszi 300–449
Kapor 100–120 Ft/csomó
Káposzta 180–199
Karfiol 399–520
Karalábé 100–150 Ft/db
Kelkáposzta 250–350
Kígyóuborka 199–350
Lecsópaprika 190-350
Lecsóparadicsom 190–250
Nektarin 250–450
Nyári alma 190-250
Őszibarack 199–590
Padlizsán 299–420
Paradicsom 250–800
Sárgarépa 180–240
Sárgadinnye 150–250
Szilva 190–280
Szőlő 499–990
Tojás 21–38 Ft/db
Tök 130–250
Vöröshagyma 180–250
Zöldségzöld 80–110 Ft/csomó
körkép baranya piac termék